ועדת הפנים ואיכות הסביבה, כנסת 17, פרוטוקול מספר 73, 2006-12-12 10:30

גאלב מג'אדלה: בוקר טוב.

גאלב מג'אדלה: אני מתכבד לפתוח את ישיבת ועדת הפנים והגנת הסביבה האחרונה בנושא מחזור צמיגים.

גאלב מג'אדלה: כפי שידוע לכולם, היום אנחנו מתקדמים בנושא.

גאלב מג'אדלה: אנחנו ממשיכים לקרוא את הצעת החוק ולאשר אותה.

גאלב מג'אדלה: עידו, בבקשה.

עידו בן יצחק: אנחנו דנו עד סעיף 7.

גאלב מג'אדלה: נתחיל בתיקונים שסוכמו בין הצדדים.

עידו בן יצחק: בסעיף 3(ג) זה נוסח קצת אחרת, אבל המטרה היא להבהיר שיבואן שמייבא צמיגים לשימוש לשם עסקו הכוונה היא שמספר הצמיגים שהוא ימחזר יהיה כאחוז מהצמיגים שהוא מביא באותה שנה ולא כמספר הצמיגים שהוא משתמש בהם, כי זה יוצר תוצאה בלתי הגיונית.

עידו בן יצחק: לכן הכוונה היא שאחוז הצמיגים שהוא מייבא יהיה ביחס לצמיגים שהוא מכניס באותה שנה לשוק.

עידו בן יצחק: זה תיקון שהציע צה"ל.

גאלב מג'אדלה: אני מבין שהתיקון הזה מוסכם ומקובל.

גאלב מג'אדלה: נתקדם.

עידו בן יצחק: לגבי סעיפים 7,8 משרד המשפטים העלה טענה שצריך שתהיה יותר ודאות לגבי היתרים שחורגים מהגדרות החוק.

עידו בן יצחק: משרד המשפטים הציע שההיתרים האלה יפורסמו ברשומות, וכך זה ייתן להם יתר תוקף.

עידו בן יצחק: זה מופיע גם בסעיף 7(א)(1) ובסעיף 8(ב).

עידו בן יצחק: נוסף לכך אני מציע להוסיף בסעיף קטן ב': "ליתן היתר בכתב לבית עסק".

עידו בן יצחק: כלומר ניתן את ההיתר לבית עסק ספציפי ולא היתרים כלליים לעסוק בדרכים אחרות.

עידו בן יצחק: אם יהיו יתפתחו דרכים אחרות במשך השנים, מוטב יהיה לשנות את החוק.

גאלב מג'אדלה: אנחנו מאשרים את התיקונים פה אחד, ללא נמנעים וללא מתנגדים.

הרן לבאות: סעיף 8 מדבר על אחסון, ומנהלית הוא רק על אחסון.

הרן לבאות: ב(א)(1)ניסו לעשות העתקה ל(ב):

הרן לבאות: "על אף האמור בסעיף קטן (א) רשאי ממונה ליתן היתר בכתב לפינוי".

הרן לבאות: פינוי אינו רלוונטי לסביבה.

עידו בן יצחק: נכון.

עידו בן יצחק: הכוונה לאחסון.

עידו בן יצחק: על סעיף 9 לא היו הערות.

גאלב מג'אדלה: אנחנו מאשרים את סעיף 9.

גאלב מג'אדלה: מי בעד?

גאלב מג'אדלה: ללא נמנעים וללא מתנגדים הסעיף אושר.

עידו בן יצחק: סעיף 10.

עידו בן יצחק: התקבלו הערות ממשרד המשפטים בנוגע לסמכויות הפיקוח של הפקחים.

עידו בן יצחק: אנחנו פיצלנו את זה לסעיף 10 ו-10(א).

עידו בן יצחק: אני מציע שדנה תציג את השינוי שהצעתם.

דנה נויפלד: הוספנו סמכויות.

דנה נויפלד: זה נוסח סטנדרטי שאנחנו מכניסים עכשיו במקום שיש סמכות של הטלת פיצויים כספיים, נוסף למה שקיים בחוק הפלילי לעניין זכויות חיפוש.

דנה נויפלד: הוספנו סמכות לבקש הצגת שם ותעודת זהות כדי שאפשר יהיה לזהות את העובד, וכן מסירה של ידיעות ומסמכים, ולהיכנס בצורה סבירה למקום המגורים.

עידו בן יצחק: מאחר שהסעיף נוסח מחדש יש לקרוא אותו.

עידו בן יצחק: חלקו הראשון של סעיף 10 הוא לקראת סיום, צריך רק לאשר.

עידו בן יצחק: אני אקרא את סעיף 10(א):

עידו בן יצחק: לשם פיקוח על ביצוע הוראות לפי חוק זה, רשאי מפקח: (1).

עידו בן יצחק: לדרוש מכל מפוקח, מכל עובד המועסק על-ידו, ואם הוא תאגיד, מכל נושא משרה בו (להלן – המפוקח), למסור לו שמו ומענו ולהציג בפניו תעודת זהות או תעודה רשמית אחרת המזהה אותו; (2).

עידו בן יצחק: לדרוש ממפוקח למסור לו ידיעה או מסמך, לרבות פלט מחשב הדרושים לו לשם מילוי תפקידו, ולברר עמו עובדות הנוגעות לאשתו של המפוקח; לעניין פסקה זו, "פלט" כהגדרתו בחוק המחשבים, התשנ"ה-1995; (3) להיכנס למקום העסק של המפוקח בכל עת סבירה, ובלבד שלא ייכנס למקום המשמש למגורים, אלא לפי צו של בית-משפט.

עידו בן יצחק: אנחנו נצביע על סעיפים 10, 10(א).

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: בעד – כולם.

גאלב מג'אדלה: סעיפים 10, 10 א מאושרים פה אחד בלי מתנגדים ובלי נמנעים .

עידו בן יצחק: סעיף 11.

עידו בן יצחק: הסעיף כפי שהוצע, דורש ממפקח שרוצה לבדוק את הנושא בבסיסי צה"ל לבקש רשות מצה"ל.

עידו בן יצחק: עלה חשש שמפקדי בסיסים פשוט יגידו לש.ג.

עידו בן יצחק: לא לתת לו להיכנס.

עידו בן יצחק: הנושא הוסכם עם הצבא שמפקחים יקבלו אישורי כניסה לבסיסי צה"ל, וכשהם יציגו את האישור, לפי הסיווג הביטחוני שייתן להם שר הביטחון, להיכנס לבסיסים, אלא אם כן באותו רגע מתקיימת פעילות מבצעית או פעילות עוינת, ואז מסיבות ביטחוניות לא תתאפשר כניסתם.

גאלב מג'אדלה: אנחנו מאשרים.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: הסעיף מאושר ללא מתנגדים וללא נמנעים.

עידו בן יצחק: סעיף 12.

עידו בן יצחק: שמו של הסעיף שונה מ"קנס אזרחי" ל"עיצום כספי".

עידו בן יצחק: נוסף לכך הותאם סכום הקנס לפי משקל ולא לפי כמות הצמיגים מאחר שיעדי המחזור נקבעו לפי משקל ולא לפי כמות.

עידו בן יצחק: הוצע 2,000 שקלים על כל טון, לפי חישוב של 10 קילו לצמיג.

עידו בן יצחק: היו עוד כל מיני הצעות להוסיף עבירות נוספות שיוכלו להטיל עליהן עיצום כספי.

עידו בן יצחק: אנחנו קיימנו דיון עם משרד המשפטים והגענו למסקנה שהעבירות הכתובות כרגע על אי דיווח ואי רישום הן העבירות המתאימות לעיצום כספי.

עידו בן יצחק: אלה עבירות שההוכחה להן היא פשוטה יחסית; יכול הממונה, בהיותו עובד ציבור, להטיל את העיצום הזה בלי להידרש למסכת ראייתית סבוכה.

עידו בן יצחק: לכן אנחנו מציעים להתיר את הסעיפים שכתובים בו.

גאלב מג'אדלה: למישהו מחברי הכנסת יש מה לומר על זה?

גאלב מג'אדלה: זה מקובל?

נטשה אפשטיין: יש לנו הערה.

נטשה אפשטיין: בנוסח הקודם הייתה לשר אפשרות לעדכן בתקנות את הסכום של הקנס האזרחי.

נטשה אפשטיין: כאן קבעתם סכום של 2,000 בלי הצמדות ובלי שהשר יכול לעדכן את הסכום.

נטשה אפשטיין: אני לא יודעת שאם ייווצר השוק הקנס הזה יהיה אפקטיבי – אנחנו עוד לא יודעים מה תהיה עלות המחזור אם הקנס אפקטיבי, ועל אחת כמה וכמה כשזה יישחק בעוד 10 שנים.

נטשה אפשטיין: אנחנו מציעים להצמיד את זה ולהשאיר לשר אפשרות לעדכן את העיצום הכספי.

גאלב מג'אדלה: הבנתי למה להצמיד את זה – כדי לשמור על הערך של הקנס.

גאלב מג'אדלה: ומה לשר?

נטשה אפשטיין: להשאיר כמו בנוסח המקורי, שהשר להגנת הסביבה בסיכום עם שר האוצר יוכל לעדכן את הסכום של הקנס.

גאלב מג'אדלה: אם מצמידים אותו למה צריך לעדכן אותו?

נטשה אפשטיין: כי אנחנו לא יודעים אם זה יהיה סכום אפקטיבי, השוק הזה עוד לא נוצר, אתה לא באמת יודע כמה עולה מחזור.

גאלב מג'אדלה: אז בעוד 5 שנים, מי שיישב כאן יבחן את העניין.

עידו בן יצחק: יגישו הצעת חוק ותתקן את זה.

גאלב מג'אדלה: לא רוצה הצעת חוק.

דב חנין: למה בעצם שיניתם את הסעיף?

עידו בן יצחק: זאת גם הערה שעלתה מאדם טבע ודין.

עידו בן יצחק: לא נכון שהשר יעלה ויוריד את גובה הקנסות, ונכון שהדבר הזה יתבצע בחקיקה ראשית במסגרת החוק.

עידו בן יצחק: יש גם דעה אחרת, אבל לדעתי זה נכון יותר לעשות.

נטשה אפשטיין: השאלה אם הגנה של חקיקה היא אפקטיבית כאשר הקנס - - -

גאלב מג'אדלה: למה צריך לעשות את זה בחקיקה?

עידו בן יצחק: כי אם זה קבוע בחוק- -

גאלב מג'אדלה: אנחנו לא יכולים כל 4 שנים לחזור על החוקים שלנו שוב.

גאלב מג'אדלה: אין לוועדה מה לעשות?

הדס פיקסלר: אנחנו מקווים שהסכום מתאים.

הדס פיקסלר: אם היינו חושבים מראש שהוא לא מתאים היינו צריכים לחשוב על זה מחדש.

הדס פיקסלר: הרעיון הוא לא להגיע כל 3 שנים לוועדה- -

גאלב מג'אדלה: זה מה שאני אומר, לא צריך להגיע אפילו כל 10 שנים לוועדה.

גאלב מג'אדלה: אם אפשר לעשות דבר מקדם שיוכל להבטיח את הערכים הריאליים כל הזמן למה צריך לחזור לוועדה?

גאלב מג'אדלה: ניתן לוועדה לעשות משהו יותר רציני.

מיכאל נודלמן: אפשר לעשות תיקון.

גאלב מג'אדלה: לא יכול להיות גם לא להצמיד את זה- -

דנה נויפלד: חסרה הוראה של הצמדה.

דנה נויפלד: במקום שיש סמכות להטיל עיצום כספי יש סעיף סטנדרטי שלמפקח יש אפשרות לעדכן את הסכום לפי המדד, וזה מפורסם ברשומות.

דנה נויפלד: זאת התנצלות, זאת אשמתה, לא הייתה שום כוונה לא לעדכן את הסכום.

גאלב מג'אדלה: לא מקובל עליי להוריד את ההצמדה וגם שהשר לא יוכל לעדכן.

גאלב מג'אדלה: עם כל הכבוד לאדם, טבע ודין, או שמשאירים את ההצמדה או שנותנים לשר שיקול דעת.

עידו בן יצחק: ההצמדה הוא מנגנון נפרד משום שהוא מאפשר- -

גאלב מג'אדלה: אז קודם כל מחזירים את ההצמדה, כי לא יכול להיות ש-2,000 שקל היום הם אותם 2,000 שקל בעוד חמש שנים.

גאלב מג'אדלה: גם לא מקובל עליי שכל שני וחמישי כל שנתיים-שלוש יעסיקו את הוועדה על ערכים כספיים לקנסות.

גאלב מג'אדלה: זה לא התפקיד שלנו, עם כל הכבוד.

עידו בן יצחק: זה כן התפקיד של הוועדה לפקח על נושא הקנסות.

עידו בן יצחק: אם ישאירו את זה בתקנות זה יגיע בכל מקרה לאישור הוועדה.

גאלב מג'אדלה: יש הבדל בין לפקח לבין להתעסק בחקיקה.

גאלב מג'אדלה: אני רוצה לפקח, אני לא רוצה להתעסק בחקיקה שולית ומשנית.

גאלב מג'אדלה: זה לא התפקיד של הוועדה, בשביל זה יש כלכלנים שיעבדו.

גאלב מג'אדלה: אם מישהו לא יודע מה תפקיד של ועדה בכנסת אני אסביר לו.

גאלב מג'אדלה: תפקידנו הוא לא לעסוק בחישובים.

גאלב מג'אדלה: בשביל זה יש כלכלנים.

גאלב מג'אדלה: אתם לא יכולים להוריד את העדכון מצד אחד ואת שיקול הדעת של השר לקבוע ערכים מצד שני.

גאלב מג'אדלה: אי-אפשר את שניהם ביחד.

גאלב מג'אדלה: אנחנו קודם כל מחזירים את העדכונים כדי שהקנס היום על סך 2,000 יהיה אותו קנס בעוד שנתיים.

גאלב מג'אדלה: אני לא רוצה להגיד שצריך להחמיר לטובת הגנת הסביבה, ואני מתפלא איך אדם, טבע ודין אומרים דבר כזה.

לינור אריאלי: מאחר שמקור העניין היה בהערה שלנו, אני רוצה להבהיר.

לינור אריאלי: אין לנו שום בעיה.

לינור אריאלי: כמו שדנה ממשרד המשפטים אמרה, יש נוסח סטנדרטי של הצמדה למדד שהוא מקובל עלינו, וגם אנחנו רוצים שהקנס יהיה אפקטיבי וישתנה בהתאם לזמן- -

גאלב מג'אדלה: אז מה קרה?

לינור אריאלי: ההערה היחידה שלנו הייתה כזאת: היה סעיף בחוק שאפשר לשר לשנות בתקנות גם את היעדים וגם את הקנסות שמוטלים על אי עמידה ביעדים.

לינור אריאלי: אנחנו טוענים שכאשר הוחלט בוועדה שהיעדים והקנסות ייקבעו בחקיקה ראשית, לא ייתכן שאפשר יהיה לשנות הוראה בחקיקה ראשית באמצעות חקיקה משנית.

לינור אריאלי: זה גם לא נכון מבחינה משפטית.

לינור אריאלי: לא סתם החליטה להכניס הוועדה דווקא את הוראות אלה בחקיקה ראשית.

לינור אריאלי: כי זה לב לבו של החוק, ובלי זה החוק לא יצליח.

לינור אריאלי: אנחנו אומרים שהקנס צריך להיות ריאלי ולשקף את הערך האמיתי; הוא צריך להשתנות במשך הזמן, אבל ביום שבו יחליטו שהקנס גבוה מדי או נמוך מדי אז זה מצדיק דרישה של תיקון לחקיקה ראשית, לא של תקנות שאפשר כל יום שני וחמישי לשנות אותן.

מיכאל נודלמן: זה מה שאמרתי עכשיו.

גאלב מג'אדלה: מקובל על משרד המשפטים?

דנה נויפלד: זה מקובל, אבל אנחנו מתייחסים לזה בפן אחר.

דנה נויפלד: לא בפן של השינוי, אלא שהעיצום הכספי הוא סוג של סנקציה.

דנה נויפלד: לכן אם אנחנו מאפשרים את זה, זה כמו לאפשר שהשר יוכל לשנות בתקנות את העונש הקבוע בחוק אם מוטל עונש.

דנה נויפלד: אנחנו לא עושים את זה בתקנות, זה לא מקובל.

דנה נויפלד: צריך להתייחס לעיצום הכספי כמו לסנקציה.

דנה נויפלד: לכן אנחנו לא מאפשרים לשר לשנות את זה בתקנות.

דנה נויפלד: צריכה להיות ודאות: מי שעובר עבירה או מפר את החוק, שיידע מה הסנקציה הצפויה לו.

דנה נויפלד: זה נוגד את עיקרון החוקיות אם אנחנו מאפשרים לשר לשנות את זה בתקנות.

גאלב מג'אדלה: איזה שר?

דנה נויפלד: השר להגנת הסביבה.

נטשה אפשטיין: זה היה בתיאום עם שר האוצר.

הדס פיקסלר: אנחנו מקבלים את ההערה.

הדס פיקסלר: עם זאת אני לא בטוחה שאנחנו צריכים מגנון של הצמדה כי זה נוח.

הדס פיקסלר: יש לנו מנגנון אכיפה דומה בחוקים אחרים, שבהם הסכום קבוע.

הדס פיקסלר: הרי בשנים האחרונות המדד לא עולה.

הדס פיקסלר: אני מקבלת את מה שאמרו לפניי גם אדם טבע ודין וגם משרד המשפטים.

הדס פיקסלר: אני מעלה שאלה האם יש צורך בסעיף עדכון שמצמיד למדד כי לנו מאוד נוח מבחינת הטפסים והקנסות שאנחנו שולחים, שהקנס הוא סכום קבוע על סך 2,000 שקלים.

הדס פיקסלר: מכיוון שבשנים האחרונות אין עלייה גדולה במדד בישראל, להתחיל לעדכן כל פעם ל-2002 שקלים בגלל עלייה כלשהי במדד, האם יש צורך בזה?

הדס פיקסלר: אני חושבת שלא.

נטשה אפשטיין: ברור שיש צורך בזה.

נטשה אפשטיין: כי זה שהמדד לא עלה בשנתיים האחרונות זה לא אומר שהוא לא יעלה בעוד 20 שנה.

הדס פיקסלר: בחוק העונשין אין דבר כזה.

גאלב מג'אדלה: מתכננים משהו כדי שהמדד יעלה?

נטשה אפשטיין: אני לא מסתירה שום דבר- -

גאלב מג'אדלה: אתם בעד עדכון?

נטשה אפשטיין: אנחנו נתייעץ שוב עם משרד המשפטים- -

גאלב מג'אדלה: אין מה להתייעץ, חבל על הזמן.

גאלב מג'אדלה: אנחנו מצביעים עכשיו.

גאלב מג'אדלה: תגידו את הנוסח, ומצביעים עכשיו.

גאלב מג'אדלה: תמשיכו להתייעץ אחרי שהחוק יאושר.

נטשה אפשטיין: אני רוצה להגיד את ההסתייגות שלנו:

נטשה אפשטיין: אני לא יודעת אם יהיה רוב לכך שהשר רשאי לעדכן את הסכום בתקנות.

נטשה אפשטיין: אני לא בטוחה שזה נכון- -

גאלב מג'אדלה: אני הולך פה על הסכמה.

גאלב מג'אדלה: אם הממשלה לא מסכימה בינה לבין עצמה, אז אנחנו נקבע.

גאלב מג'אדלה: נתנו לכם את הפריבילגיה להסכים ביניכם.

גאלב מג'אדלה: אתם לא מסכימים ביניכם, אנחנו נקבע, גם אנחנו יודעים לחשב.

גאלב מג'אדלה: יושב פה המ.מ.מ שהוא לא פחות טוב מכם, אולי יותר טוב.

גאלב מג'אדלה: אל תעשו לי פה משחקים, היום סוגרים עניין, גמרתי עם כל ההתייעצויות.

גאלב מג'אדלה: עכשיו תגידו לי מהו הנוסח שהממשלה רוצה בו.

גאלב מג'אדלה: אין לכם נוסח, אנחנו ניתן לכם את הנוסח.

נטשה אפשטיין: אני יכולה לקחת כמה דקות התייעצות עם המשרד?

גאלב מג'אדלה: בבקשה.

גאלב מג'אדלה: אנחנו נעבור לסעיף הבא.

גאלב מג'אדלה: אתם תתייעצו ותביאו לי נוסח כתוב בכתב ידכם בהתחשב במה שנאמר כאן.

גאלב מג'אדלה: נשהה את ההחלטה לגבי סעיף 12.

עידו בן יצחק: אין הערות לגבי סעיף 13.

גאלב מג'אדלה: מי בעד?

גאלב מג'אדלה: חבר הכנסת נודלמן, אתה נגד?

מיכאל נודלמן: אני לא יכול להצביע.

מיכאל נודלמן: אני מוכן להצביע במקום נציג המפלגה שלי.

גאלב מג'אדלה: יש הרבה נציגים.

גאלב מג'אדלה: תביא אחד מהסיעה שלך.

מיכאל נודלמן: אני במקום - - -

גאלב מג'אדלה: הסעיף אושר ללא מתנגדים וללא נמנעים.

עידו בן יצחק: סעיף 14.

עידו בן יצחק: התיקון היחיד הוא שבית-המשפט המוסמך יהיה בית-המשפט לעניינים מנהליים ולא בית משפט השלום.

גאלב מג'אדלה: מי בעד סעיף 14?

גאלב מג'אדלה: הסעיף מאושר ללא נמנעים, לא מתנגדים.

גאלב מג'אדלה: תודה רבה.

עידו בן יצחק: על סעיף 15 אין הערות.

גאלב מג'אדלה: אנחנו מצביעים על סעיף 15.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: כולם בעד.

גאלב מג'אדלה: סעיף 15 אושר פה אחד ללא נמנעים וללא מתנגדים.

עידו בן יצחק: סעיף 16, סעיף העונשין.

עידו בן יצחק: עלו טענות - - -למחוק את פסקות 2, 3, כך שלא יהיה מדובר בעבירות פליליות, אלא יסתפקו בעיצום כספי.

עידו בן יצחק: עמדת הממשלה בעניין הזה היא שיש להשאיר את הסעיפים.

עידו בן יצחק: הדס תסביר.

הדס פיקסלר: עשינו חשיבה שבאופן שוטף אפשר לעשות את האכיפה באמצעות עיצומים כספיים – קנסות.

הדס פיקסלר: אבל יכול להיות מצב, לפחות בתחילת החוק, שמישהו יחליט שהוא רוצה לסכל את החוק כדי שאחרי זה יוכלו לטעון שהחוק לא מצליח ואין בו צורך והוא לא טוב, ויעדיפו להשקיע את הסכום ולשלם את העיצומים הכספיים, ולא למלא את החובות המוטלות.

הדס פיקסלר: לכן אנחנו רוצים שדרך המלך תהיה הטלת עיצום כספי, אבל אם מישהו מוכן לשלם או מתחמק מתשלום בצורה מאוד יצירתית, עדיין תהיה לנו האפשרות להגיש נגדו כתב אישום.

הדס פיקסלר: אף על פי שדרך המלך תהיה הטלת הקנס.

גאלב מג'אדלה: מקובל על משרד המשפטים?

דנה נויפלד: כן.

סוזנה רבינוביץ': אני מהלשכה המשפטית של איגוד לשכות המסחר.

סוזנה רבינוביץ': אני קיבלתי את זה עכשיו, ורציתי לשאול איך רואים בחוק שזאת דרך המלך?

הדס פיקסלר: אנחנו כותבים שאין בהוראות כדי לגרוע מסמכות להגיש כתב אישום אם הוא סביר שהנסיבות מצדיקות זאת.

הדס פיקסלר: כלומר מטילים עיצום כספי, אבל אם הנסיבות מצדיקות זאת נלך לבית-משפט.

הדס פיקסלר: גם מבחינתנו הדרך הנוחה והקלה יותר היא באמצעות העיצום הכספי.

עידו בן יצחק: לעניין הזה גם עלתה שאלה לגבי סעיף קטן ב'.

עידו בן יצחק: כאשר מדברים על עבירה נמשכת בעניין של תאגיד, האם מדובר בסכום הקנס הרגיל או ב-10% מכפל הקנס.

עידו בן יצחק: בדקתי גם בחוקים אחרים, ואין הפרדה בין השניים: אם כתוב "10% מגובה הקנס", הכוונה במקרה של תאגיד היא ל-10% מגובה כפל הקנס.

גאלב מג'אדלה: תודה רבה.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: סעיף 16 מאושר פה אחד ללא מתנגדים וללא נמנעים.

נטשה אפשטיין: אנחנו רק מעונינים להוסיף את ההצמדה.

גאלב מג'אדלה: להוסיף את ההצמדה לנוסח.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: הסעיף מאושר פה אחד עם תוספת התיקון להצמדה.

גאלב מג'אדלה: ללא מתנגדים וללא נמנעים.

עידו בן יצחק: סעיף 17.

עידו בן יצחק: משרד המשפטים ביקש להשמיט את הסעיף מאחר שלא קיים סעיף דומה בחוקים דומים, והוא עלול ליצור בעיות פרשניות של אותם חוקים שבהם הוא לא קיים.

הדס פיקסלר: הוא קיים בחוקים אחרים.

דנה נויפלד: - - -

גאלב מג'אדלה: למה טוב לנו שבמקומות אחרים אין כזה דבר, אולי לנו זה טוב שיש סעיף כזה.

עידו בן יצחק: משרד המשפטים טוען שאם אצלנו יהיה ובחוקים אחרים אין, אז בחוקים אחרים יחשבו שמכיוון עלולה להיווצר המשמעות שיש פטור מקיום החובות.

גאלב מג'אדלה: למה שוועדות אחרות בכנסת ומדינות אחרות בעולם לא ילכו אחרינו?

גאלב מג'אדלה: אם אנחנו בסדר, למה אנחנו צריכים ללכת אחרי אחרים שהם לא בסדר?

גאלב מג'אדלה: הנימוק לא נראה לי ענייני.

דנה נויפלד: אנחנו צריכים גם להתייחס רוחבית על חקיקה קיימת וגם לחוקים שמדברים על הטלת עיצומים כספיים, ואין צורך בסעיף הזה שרק יכול ליצור בעיות פרשניות.

גאלב מג'אדלה: הודעה חשובה: מר נודלמן מחליף את שי חרמש.

גאלב מג'אדלה: מה יקרה אם ייווצר תקדים, וגם ועדות בכנסת ילכו בעקבותינו, וגם בעולם?

גאלב מג'אדלה: הרי גם פה יצרנו כמה תקדימים.

גאלב מג'אדלה: מה רע בזה?

דנה נויפלד: זאת טענה משפטית, מבחינת המהות זה לא משנה שום דבר.

דנה נויפלד: הטלת עיצום כספי לא ימנע את קיום החובה לפעול לפי כל החוק.

דנה נויפלד: החובות שבחוק מתקיימות ממילא, ולכן אין סיבה לומר שהטלת הקנס פוטרת את המפוקח למלא את חובות לפי החוק.

דנה נויפלד: הסיבה היא משפטית ולא מהותית כי ממילא ברור שהחוק חל.

דנה נויפלד: מבחינה פרשנית כשאנחנו רואים את זה בחוק אחד, זה יכול להשליך אחורה וקדימה על פרשנות של חקיקה אחרת קיימת.

גאלב מג'אדלה: תודה רבה.

גאלב מג'אדלה: מה אומר היועץ המשפטי של הוועדה?

עידו בן יצחק: אני נוטה להסכים עם דנה.

הדס פיקסלר: אם הם עומדים על כך, אז בסדר.

הדס פיקסלר: אנחנו חשבנו שלמען הסר ספק- -

גאלב מג'אדלה: מורידים את הסעיף?

עידו בן יצחק: צריך להצביע על זה.

דב חנין: אדוני היושב ראש, אני לא מקבל את עמדת משרד המשפטים.

דב חנין: חוק צריך להיות ברור ובהיר, ואם סעיפים כאלה לא קיימים בחוקים אחרים, אז כדאי שיהיו קיימים.

דב חנין: אגב, בחוקים סביבתיים הם קיימים: בחוק שמירת ניקיון סעיף כזה קיים, אם אני לא טועה.

דב חנין: יכול משרד המשפטים לומר לי מחר שבחוק שמירת הניקיון זה קיים, ופה ועדת הכנסת החליטה לא להכניס.

דב חנין: אז יפרשו את זה לכיוון ההפוך.

דב חנין: אנחנו בכל מקרה צריכים לייצר חוק ברור- -

גאלב מג'אדלה: וגם יצירתיות.

דב חנין: נכון.

דב חנין: לכן אני מסכים לדעתך בנושא הזה.

דב חנין: זה שלא עשו כך בעבר, אז יתקנו וישפרו את החוקים, יוסיפו את הסעיף אם יש צורך.

דב חנין: ואם אי-פעם בית המשפט ייתקל בטענה פרשנית כזאת אני מציע להפנות אותו לדיון בוועדה.

דב חנין: אנחנו אומרים בוועדה מפורשות שאין לנו שום מגמה ליצור תחושה שאם בחוקים אחרים זה לא קיים, אין חובה לקיים את החוק בהיעדר סעיף כזה.

דב חנין: המגמה שלנו היא אחרת: ליצור חוק שבו יהיה ברור לכל העבריינים שיש להם חובה לבצע את החוק גם אם הם שילמו קנס או עיצום אזרחי.

גאלב מג'אדלה: תודה.

גאלב מג'אדלה: מה אומר המשרד להגנת הסביבה?

הדס פיקסלר: אם משרד המשפטים עומד על עמדתו וחושב שזה ברור גם בלי הסעיף הזה, אז בסדר, אנחנו לא נתעקש על כך.

גאלב מג'אדלה: מה אתם אומרים על מה שאמר חבר הכנסת דב חנין?

הדס פיקסלר: אנחנו כתבנו את הסעיף מראש כי חשבנו שההבהרה הזאת מועילה.

הדס פיקסלר: לי גם זכור שזה ישנו בחוקים אחרים, לא המצאנו סעיף חדש.

הדס פיקסלר: אבל אם משרד המשפטים חושב שזה יגרום יותר נזק מתועלת, אנחנו מוכנים לוותר.

גאלב מג'אדלה: עד כדי כך שזה יגרום נזק?

דב חנין: איך תתמודדו עם השאלה שזה מופיע בחוקים סביבתיים אחרים ופה לא הכנסתם את זה?

גאלב מג'אדלה: חבר הכנסת חנין, הנימוק שלך די בהיר.

גאלב מג'אדלה: זה יגרום נזק?

דנה נויפלד: לא יכולה לתקוע פה דגל ולומר שהכול יקרוס.

גאלב מג'אדלה: תודה רבה.

גאלב מג'אדלה: חברת הכנסת מרום שלו, בבקשה.

שרה מרום שלו: חבר הכנסת דב חנין צודק.

שרה מרום שלו: אף על פי שזה לא נמצא במקום אחר, זה יכול להיות פה כי זה יותר מפרש לך את החוק.

מיכאל נודלמן: אני בעד שזה יהיה בחוק.

גאלב מג'אדלה: אנחנו רוצים להציב בפנייך אתגר שתסבירי למה כאן זה קרה.

גאלב מג'אדלה: אנחנו משאירים את הסעיף הזה.

גאלב מג'אדלה: עידו, אני רציתי שתגיד את דעתך אחרי זה.

גאלב מג'אדלה: אנחנו משאירים את הסעיף.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: הסעיף אושר פה אחד ללא מתנגדים וללא נמנעים.

גאלב מג'אדלה: תודה רבה.

עידו בן יצחק: סעיף 18.

עידו בן יצחק: אני מבקש ממשרד המשפטים לבדוק שוב את נושא אחריות הדירקטור.

עידו בן יצחק: הוא מצא לנכון להשאיר את הסעיף כמות שהוא.

דנה נויפלד: אנחנו סבורים שראוי להטיל אחריות גם על מי שמתווה את המדיניות.

דנה נויפלד: מי שמתווה את המדיניות בחברות זה הדירקטוריון והדירקטורים, ולכן מצאנו מקום להטיל אחריות גם על מי שהוא נושא משרה בתאגיד וגם על מי שהוא דירקטור נוסף לנושאי משרה אחרים בתאגיד.

דנה נויפלד: אין הרבה מקום שהוא לא יכול להשפיע כמו בעניין פינויים.

עופר בר-און: אני מייצג את אליאנס.

עופר בר-און: סעיף 18 מגדיר מהו נושא משרה בתאגיד, והוא מונה בעלי תפקידים ביצועיים: מי שפעיל בתאגיד שותף, או הפקיד האחראי מטעם התאגיד לבצע את המדיניות בחוק שמטפל בו.

עופר בר-און: דירקטורים הם אנשים שקובעים מדיניות של תאגיד.

עופר בר-און: אף דירקטור בחברה לא קובע מדיניות שנוגדת הוראות מפורשות של החוק; אף דירקטור גם לא יבצע בפועל ולא אחראי לפי תפקידו זה את ההוראות של החוק.

עופר בר-און: הטלת האחריות על דירקטור בהקשר הזה של ביצוע הנחיות החוק הוא בעייתי, במיוחד בחוק כזה שבו כתוב: "וכן דירקטור למעט לעניין עבירה לפי סעיף 16(א)(5).

עופר בר-און: מדוע?

עופר בר-און: משום שבסעיף 16(א)(5) כתוב שיש חובה לפנות צמיגים.

עופר בר-און: לכן בתוך ההגדרה מחריגים את האחריות של הדירקטור.

עופר בר-און: כלומר משאירים את אחריות הדירקטור לעניין מחזור הצמיג, לעניין מחזורו של הצמיג, לעניין דיווח, לעניין מסירת אינפורמציה.

עופר בר-און: לכל הדברים האחרים הדירקטור אחראי, אבל שלפו החוצה את פינוי הצמיגים.

עופר בר-און: לטעמי, אין צורך להטיל אחריות על דירקטורים בכלל.

דנה נויפלד: הרעיון הוא שתהיה אכיפה אפקטיבית, להטיל אחריות אפקטיבית על מישהו יכול לדאוג לזה שבשרשרת הוראות החוק יקוימו.

דנה נויפלד: כאשר דירקטור מתווה מדיניות מוטלת עליו אחריות שזאת תהיה חלק מהמדיניות – לקבוע את הדרכים שהמדיניות שלו תיושם.

דנה נויפלד: לכן חשבנו שראוי להטיל אחריות גם על דירקטור בעניין הזה.

דב חנין: אני מסכים לעמדת משרד המשפטים.

דב חנין: אם אנחנו רוצים שהחוק הזה יהיה אפקטיבי אנחנו צריכים לגרום לכך שלגורמים במשק שיש להם יכולת להשפיע על החלטות, יהיה להם אינטרס לקבל את ההחלטות הנכונות.

דב חנין: אם הדירקטור יעשה את כל מה שביכולתו הוא לא יגיע לבית-משפט כי יש לו סעיף 16(ב), וכך הוא יראה שיש לו כל מה שניתן כדי שהחובה תתבצע.

גאלב מג'אדלה: תודה רבה.

גאלב מג'אדלה: מי בעד סעיף 18?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: סעיף 18 מאושר פה אחד ללא נמנעים וללא מתנגדים.

עידו בן יצחק: על סעיף 19 אין הערות.

גאלב מג'אדלה: אנחנו מצביעים על סעיף 19 כי לא היו עליו הערות, מחלוקות, הסתייגויות הוא השגות.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: סעיף 19 מאושר פה אחד.

גאלב מג'אדלה: חברת הכנסת חילו מחליפה את חבר הכנסת מרציאנו.

עידו בן יצחק: סעיף 20.

עידו בן יצחק: בעקבות הדיון שהיה שונה הסעיף בכך שהוא מסיר מפקיד המכס את הנטל לבדוק כל פעם במשרד להגנת הסביבה האם היבואן קיים את חובותיו או לא.

עידו בן יצחק: הממונה הוא שיודע מראש על יבואנים שלא קיימו את חובותיהם, ולפי זה פקיד המכס יפעל.

עידו בן יצחק: אני קריא את הסעיף: "פקיד מכס לא יאפשר שחרור צמיגים מרשות המכס אם הודיע לו הממונה מראש, כי יבואן, למעט יבואן כלי רכב, לא קיים חובותיו לפי חוק זה או כי מתנהל בעניינו של יבואן, כאמור, הליך שיפוטי לפי סעיף 14 או 16".

גאלב מג'אדלה: מי בעד סעיף 20?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: סעיף 20 מאושר ללא מתנגדים, ללא נמנעים, לא מסתייגים.

עידו בן יצחק: סעיף 21.

עידו בן יצחק: פסקות 1 ו-4 נמחקו מהסעיף הזה.

עידו בן יצחק: בעניין הפקדת ערבות בפסקה 5 העלו נציגי לשכות המסחר את השאלה האם יש צורך בפסקה הזאת.

עידו בן יצחק: המשרד להגנת הסביבה מעוניין להשאיר אותה.

עידו בן יצחק: נציגת המשרד תוכל להסביר.

הדס פיקסלר: הצורך באפשרות להתקין תקנות בנושא הזה עלתה בישיבה שלנו עם סמנכ"ל רשות המסים וגם איגוד לשכות המסחר שייצגו את יבואני הרכב היו בישיבה.

הדס פיקסלר: דיברנו על כך שיהיה מנגנון נוסף של פיקוח באמצעות המכס.

הדס פיקסלר: יבואני הצמיגים העלו את הטענה מה קורה אם מישהו מביא צמיגים בפעם ראשונה.

הדס פיקסלר: כי אז אי-אפשר יהיה לראות האם הוא כבר קיים את חובותיו בעבר כי הוא מביא את הצמיגים בפעם הראשונה.

הדס פיקסלר: הועלה החשש שאולי מישהו יהיה רמאי מקצועי, הוא יביא צמיגים בפעם הראשונה, לא ימלא את חובותיו, ואז ישנה את שם החברה או ייבא בשם אחר, וכל פעם שהוא יביא את הצמיגים זאת תהיה כל פעם הפעם הראשונה, והוא יתחמק בסיסטמתיות.

הדס פיקסלר: אנחנו לא יודעים אם דבר כזה יקרה.

הדס פיקסלר: אם זה לא יקרה לא יהיה צורך בתקנות בסגנון הזה.

הדס פיקסלר: אם זה יקרה ונראה שיש רמאים מקצועיים בתחום הזה, אז עלתה ההצעה ברשות המסים לעשות תקנות שמי שמביא צמיגים בפעם הראשונה יצטרך להפקיד ערבות.

הדס פיקסלר: אבל המטרה היא שהחוק יתחיל לפעול ונראה אם יש בכלל צורך.

הדס פיקסלר: אם כולם ינהגו כחוק ולא יעשו קומבינציות של שינוי שם חברה ודברים פיקטיביים אחרים, אז לא יהיה צורך להתקין תקנות כאלה.

גאלב מג'אדלה: מה שהקריא היועץ המשפטי של הוועדה, עידו בן יצחק, מקובל עליכם.

עידו בן יצחק: לא קראתי את סעיף 21.

הדס פיקסלר: הסברתי למה מלכתחילה הסעיף הזה הוכנס.

הדס פיקסלר: יכול להיות שלא יהיה צורך לעשות בו שימוש, אבל אנחנו חושבים שכדאי שיהיה כתוב.

בני שטורם: אני מלשכת המסחר.

בני שטורם: אנחנו בעד השארת הסעיף הזה כי כפי שציינה נציגת המשרד להגנת הסביבה הוא אכן נכון.

בני שטורם: בענף הזה יש תמיד יבואנים ממוסדים שעושים בקביעות - - -.

בני שטורם: יש כאלה שנכנסים ויוצאים עם קונטיינר או שניים – זה קיים, זאת תופעה ידועה.

בני שטורם: כל זמן שזה היה רק עניין מסחרי זה עניין אחד.

בני שטורם: כרגע מדובר על מי שמביא צמיגים, מזהם ויוצא מהעניין הזה.

בני שטורם: זה קיים בהרבה מאוד וריאציות, אפשר לתת לזה שמות.

בני שטורם: לכן אנחנו חושבים שהסעיף הזה חשוב.

גאלב מג'אדלה: בעד שהוא יישאר.

בני שטורם: בעד שיישאר.

יוסף נעים: אני מאיגוד המוסכים.

יוסף נעים: אני חולק מאוד על ידידי בני שטורם.

יוסף נעים: עד היום מיום פתיחת שוק הצמיגים יש רק יבואן צמיגים בודדים אחד בשם פורטל.

יוסף נעים: עד היום לא התוסף ליבואנים אף אחד, נהפוך הוא: פחתו יבואנים.

יוסף נעים: אף אחד לא התעסק עם זה, כי החוקים במדינת ישראל הם מהמחמירים בעולם.

גאלב מג'אדלה: מה מפריע לפנצ'ריות הסעיף הזה?

יוסף נעים: זה לא מפריע לפנצ'ריות.

יוסף נעים: אנחנו במגמה לפנות למשרד האוצר ולמשרד התחבורה כדי להסיר את הפיקוח, הסוס הטרויאני הזה, שאי-אפשר להביא צמיגים.

יוסף נעים: צמיג עולה 10-12 דולר, והוא מגיע ליבואן וזה 100 דולר.

יוסף נעים: אנחנו רוצים שאיגוד המוסכים או כל גוף אחר יתאגדו ויביאו צמיגים כדי שמכלול של צמיג לא יעלה לצרכן 100 דולר, אלא 20-25 דולר.

גאלב מג'אדלה: מה מפריע לך הסעיף הזה?

יוסף נעים: אם אני אצטרך להביא צמיגים אני אצטרך מראש להפקיד כסף שאין.

גאלב מג'אדלה: למה?

גאלב מג'אדלה: אתה רוצה להרוויח, שלם.

יוסף נעים: אני לא בעד לא לשלם.

יוסף נעים: אני בעד לתת להם - - - כדי להביא צמיגים.

גאלב מג'אדלה: אין פה חיים קלים.

גאלב מג'אדלה: אתה רוצה להתחרות אתם ולהיכנס לשוק?

יוסף נעים: כן.

גאלב מג'אדלה: שלם.

גאלב מג'אדלה: שיפעל עליך מה שפועל עליו.

גאלב מג'אדלה: תתאגדו, אני שמח מאוד, אנחנו בעד חופש מסחר.

גאלב מג'אדלה: אבל מה שחל עליו צריך לחול עליך.

יוסף נעים: מקובל.

גאלב מג'אדלה: אם היית אומר שאתה מתחיל בעמדה כלכלית נחותה, זה לא.

יוסף נעים: נכנסים, באים, יוצאים, הולכים, באים – אין דבר כזה.

גאלב מג'אדלה: הוא מחמיר ומגזים, זה בסדר.

גאלב מג'אדלה: לטובת העניין זה גם טוב.

גאלב מג'אדלה: אתה רוצה להיכנס לשוק?

גאלב מג'אדלה: ברוך הבא.

יוסף נעים: תפקיד כסף.

יוסף נעים: מקובל עלינו.

אילן דיבון: מה גובה הערבות?

גאלב מג'אדלה: זה ייקבע בתקנות.

אילן דיבון: זה נותן לשר סמכות בלתי מוגבלת- -

גאלב מג'אדלה: לא.

גאלב מג'אדלה: התקנות יגיעו לכאן.

גאלב מג'אדלה: אנחנו נזמין אותך פעם נוספת, ואתה תהיה שותף לדיון על התקנות כמו עכשיו.

גאלב מג'אדלה: הסר דאגה מלבך.

עידו בן יצחק: הערה אחת.

עידו בן יצחק: בנוסח המקורי דובר שתקנות מהסוג הזה יהיו גם בהסכמת שר האוצר.

עידו בן יצחק: האם משרד האוצר עומד על כך?

נטשה אפשטיין: לגבי סעיף 5, כן.

נטשה אפשטיין: היו גם סעיפים 1 ו-4- -

עידו בן יצחק: את 1 ו-4 הורדנו.

עידו בן יצחק: אבל לגבי סעיף 5?

גאלב מג'אדלה: אנחנו לא מתנגדים ששר האוצר יהיה בעניין.

גאלב מג'אדלה: תקרא את הסעיף בבקשה.

עידו בן יצחק: 21א: "השר הממונה על ביצוע חוק זה רשאי באישור ועדת הפנים והגנת הסביבה של הכנסת להתקין תקנות בכל עניין הנוגע לביצועו, לרבות לעניין- (1) נושאים נוספים שיש לכלול בדיווח לפי סעיף 6, וכן את אופן הדיווח; (2) הגבלות ותנאים לדרכים המפורטות בסעיף 7 לפינוי צמיגים משומשים מבית עסק"; זה יהיה 3.

עידו בן יצחק: (5) הפקדת ערבות לשם הבטחת קיומן של חובות לפי חוק זה".

עידו בן יצחק: כאשר פסקה 3 תהיה גם בהסכמת שר האוצר.

גאלב מג'אדלה: תודה רבה.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: הסעיף אושר פה אחד ללא נמנעים וללא מתנגדים.

עידו בן יצחק: סעיף 21א זה סעיף שאנחנו מציעים להוסיף בגלל ההשמטה של פסקה 1 בסעיף התקנות.

עידו בן יצחק: כדי להבטיח שיהיה פה מעקב אחרי העמידה ביעדי המחזור, שנוכל לבדוק האם אכן היעדים נכונים, האם יש להעלות או להוריד אותם - הסעיף הזה מציע: "השר ידווח לועדת הפנים והגנת הסביבה של הכנסת, אחת לשנה, על יעדי הסילוק והמחזור שהושגו בכל שנה, והוועדה תקיים דיון בנושא.

גאלב מג'אדלה: תודה רבה.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: סעיף 21א מאושר.

עידו בן יצחק: סעיף 22.

גאלב מג'אדלה: סעיף 22: "חוק זה יחול גם על המדינה".

גאלב מג'אדלה: אין עליו הסתייגויות, הוא מאושר פה אחד ללא מתנגדים וללא נמנעים.

עידו בן יצחק: סעיף 23.

עידו בן יצחק: מאחר שאנחנו מתחילים לספור שנים חשוב שיהיה תאריך מדויק שממנו אנחנו מתחילים לספור.

עידו בן יצחק: לכן קבעתי את התאריך 1 ביולי 2007 בעוד כ-6 חודשים.

עידו בן יצחק: נוסף לכך, הייתה הצעה של הצבא לדחות את מועד התחילה של נושא האחסון לגביו בשנה נוספת.

ראובן בוסיס: יש לנו הצעה נוספת, במקום לחכות חצי שנה – להפוך את זה ל-3 חודשים.

גאלב מג'אדלה: אתה חושב שזה קריטי?

ראובן בוסיס: כן, מאוד.

גאלב מג'אדלה: למה?

ראובן בוסיס: המשרד להגנת הסביבה רוצה שנתחיל לעבוד.

ראובן בוסיס: עד היום אנחנו רק מתגלגלים בעניין הזה.

ראובן בוסיס: העלויות מאוד כבדות היום, לא כולם עומדים בהן, וחבל.

ראובן בוסיס: מצטברות כמויות אדירות של צמיגים- -

גאלב מג'אדלה: אבל בזמנו הם אמרו שיש להם מאגרים משלהם, וזה מסודר ומאורגן, וברגע שזה יחול מה שאתה עשית בחצי שנה הם יעשו ב-6 ימים.

נזיה דבור: אנחנו התחלנו לעבוד מזמן, והמשרד להגנת הסביבה גם מודע לזה- -

גאלב מג'אדלה: סליחה, משרד הביטחון, תשאירו את האנרגיות שלכם.

גאלב מג'אדלה: זה מה שאמרתם בדיון הקודם?

נזיה דבור: ייצגת אותנו נכון.

יוסף נעים: יש היום מצב שהעיריות פונות לכולם- -

גאלב מג'אדלה: כל דבר שלא פוגע בך, וטוב לאחרים- -

יוסף נעים: זה כן פוגע.

יוסף נעים: אנחנו מבקשים 3 חודשים כי היינו בכמה פגישות עם נציגי העיריות.

יוסף נעים: אם אכן היבואנים והיצרנים צריכים לאסוף את הצמיגים, מדוע אנשים שלנו צריכים לעשות קומבינות בלילות כמו גנבים?

יוסף נעים: הולכים לואדיות וזורקים, הולכים לירקון וזורקים, והולכים לקונטיינר של השכן וזורקים במכולה - יש חוק.

יוסף נעים: בעוד חצי שנה הם צריכים לעמוד בזה, שיתחילו עכשיו.

יוסף נעים: הוא אומר שיש 50 צמיגים, שיאסוף 10 צמיגים או 10%.

יוסף נעים: יהיה לנו יותר קל ולא יהיה לחץ מצד המשרד להגנת הסביבה.

גאלב מג'אדלה: מה אומר המשרד להגנת הסביבה?

אלעד עמיחי: יבואני הצמיגים רוצים שנה וחצי-שנתיים, והם רוצים שלושה חודשים.

אלעד עמיחי: לדעתנו, חצי שנה זה פרק זמן סביר- -

גאלב מג'אדלה: אז אתם לא מקבלים את הבקשה של משרד הביטחון?

אלעד עמיחי: לא.

אלעד עמיחי: הוא מדבר על תחולת החוק בכלל.

אלעד עמיחי: סברנו שחצי שנה זה מספיק.

גאלב מג'אדלה: יחול גם עליהם התאריך של כולם?

אלעד עמיחי: כן, זה מה שסברנו.

אלעד עמיחי: אבל חיכינו 50 שנה- -

הדס פיקסלר: משרד הביטחון מבקש שמה שייכנס בתחולה מאוחרת זה רק סעיף 8, זה לא הכול.

יוסף נעים: למה ניסיון?

יוסף נעים: יש חצי שנה.

יוסף נעים: הוא מביא לי 100, שייקח 10 צמיגים.

יוסף נעים: נבין איך זה עובד.

יוסף נעים: ואז יהיה שיתוף פעולה ביני לביניהם.

יוסף נעים: למה להתחיל באותו יום, ויגיד, רגע, עוד לא התארגנו, אין מגרש ואין כלום.

יוסף נעים: מהיום יש חצי שנה, שייקח 10%.

יוסף נעים: אם הוא מביא לי 100 צמיגים בחודש שייקח 10 צמיגים, שיארגן אותם במגרש, ויהיה טוב לאדם, טבע ודין, גם למשרד להגנת הסביבה, גם לנו וגם נשתף פעולה מלאה.

גאלב מג'אדלה: מה אומר חבר הכנסת מיכאל נודלמן?

מיכאל נודלמן: אני לא יכול להגיד, הם צריכים להיות מוכנים לזה.

מיכאל נודלמן: מי שלוקח צמיגים צריך להיות מוכן.

מיכאל נודלמן: אני לא חושב שהם יהיו מוכנים בתוך 3 חודשים.

דב חנין: אני מנסה להבין למה משרד הביטחון לא יכול להתארגן לאחסן צמיגים וצריך עוד חצי שנה.

דב חנין: אנחנו מבקשים מגורמים פרטיים שהרבה יותר קשה להם להתארגן מאשר למערכת הביטחון עם כל הלוגיסטיקה שלה.

דב חנין: הם אמורים להיות מסוגלים להתארגן לבעיות הרבה יותר מהר- -

גאלב מג'אדלה: הם סובלים עכשיו מבעיות תקציב.

דב חנין: אם אלה בעיות התקציב שלהם אז המצב שלהם מצוין.

דב חנין: הוועדה הזאת צריכה לומר: דין אחד לכולם.

דב חנין: עם כל הכבוד למשרד הביטחון, אנחנו מבקשים מאנשים פרטיים להתארגן תוך חצי שנה, ולכן אותו לוח זמנים יהיה למשרד הביטחון שגם לו יש מערכת ואנשים מקצועיים שבוודאי יכולים לתת פתרון לכל דבר.

נזיה דבור: למשרד הביטחון יש כמות צמיגים, שלדעתי, אין כזאת למישהו במדינה.

נזיה דבור: משרד הביטחון מאחסן ופועל, לפי רוח הדברים של החוק עוד לפני שהיה החוק- -

דב חנין: אז אין שום בעיה אם כך.

נזיה בדור: - - אבל אנחנו צריכים את הזמן הזה כדי שנוכל לעמוד בזה כמו שצריך; כדי שנוכל להוציא הכול החוצה ולא ניכנס למצב שנבקש הטמנות וכל מיני דברים.

נזיה בדור: משרד הביטחון בעד החוק, והוא לא ביקש להחריג את עצמו מהחוק הזה, ולכן הוא מבקש לאפשר לו את זה.

גאלב מג'אדלה: הנוסח היה שבעוד חצי שנה יסייגו את משרד הביטחון.

עידו בן יצחק: זה לא הנוסח.

עידו בן יצחק: זאת אפשרות שהם העלו.

עידו בן יצחק: זה נתון להכרעת חברי הוועדה אם הם רוצים להעניק את הארכה או לא.

יוסף נעים: משרד הביטחון מייבא לבד צמיגים?

יוסף נעים: אם הוא קונה צמיגים אז חלה על יצרן הצמיגים למשוך ממנו את הצמיגים, ואז אין לו בכלל בעיה.

יוסף נעים: אלא אם כן הוא מייבא לבד.

נזיה בדור: משרד הביטחון מייבא לבד.

גאלב מג'אדלה: רק עכשיו ידעת?

יוסף נעים: לא ידעתי.

יוסף נעים: זה לא הובא לידיעתנו.

יוסף נעים: אני באיגוד המוסכים 28 שנה, ואני לא יודע על זה.

ראובן בוסיס: בעבר משרד הביטחון היה לקוח גדול מאוד של אליאנס.

גאלב מג'אדלה: תחשוב גם על זה עכשיו.

גאלב מג'אדלה: קיבלת אינפורמציה חדשה שתשתמש בה.

גלעד אוסטרובסקי: אני מאדם, טבע ודין.

גלעד אוסטרובסקי: 6 חודשים נראה זמן סביר להתארגנות ונותן אופק לכולם; 3 חודשים הם זמן קצר מדי.

גלעד אוסטרובסקי: בעניין משרד הביטחון אין שום הצדקה ולא שמענו שום נימוק הגיוני מדוע הם צריכים לדחות.

גלעד אוסטרובסקי: אדרבא, אם כבר היום יש להם מאגרים של צמיגים הם מתחילים צעד אחד לפני כולם.

גלעד אוסטרובסקי: אין שום הצדקה לדחות.

גאלב מג'אדלה: אנחנו נקבע בנוסח חצי שנה לכולם.

גאלב מג'אדלה: רצינו להחריג את משרד הביטחון מכיוון שזאת מערכת גדולה שיש לה הרבה, אבל כשהקטנים והחלשים מבקשים ללכת בעקבותיה אנחנו נאלצים לעשות דין אחד לכולם.

עידו בן יצחק: כלומר נוסח הסעיף יהיה: "תחילתו של חוק זה ביום ט"ו בתמוז התשס"ז, 1 ביולי 2007".

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: אושר פה אחד הנוסח המקורי – דין אחד לכולם.

עידו בן יצחק: סעיף 24.

עידו בן יצחק: תיקון מתבקש בחוק בתי-משפט לעניינים מנהליים עקב שינוי הערכאה המוסמכת.

עידו בן יצחק: בחוק בתי-משפט לעניינים מנהליים בתוספת הראשונה, בפרט (23), אחרי פסקה (2) יבוא: "(3) החלטת ממונה לפי סעיף 12 לחוק לסילוק ולמחזור צמיגים, התשס"ז-2006";

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: הסעיף מאושר פה אחד ללא מתנגדים וללא נמנעים.

קריאה: חסר כאן סעיף אחד.

עידו בן יצחק: נכון.

עידו בן יצחק: הייתה הצעה של חברת אליאנס לתקן גם את חוק חובת המכרזים - -

גאלב מג'אדלה: רק רגע.

גאלב מג'אדלה: אנחנו קראנו את כל החוק ואישרנו את כל הסעיפים.

גאלב מג'אדלה: באיזה סעיף מדובר?

עידו בן יצחק: הם הציעו להכניס סעיף חדש.

גאלב מג'אדלה: מה נוסח הסעיף, אדוני?

עופר בר-און: מונח לפני אדוני מכתבנו מ-26 בחודש.

עופר בר-און: כתבנו את נוסח הסעיף שכותרתו: "העדפת טובין ממוחזרים במכרזים".

עופר בר-און: אנחנו הגשנו הצעה למשרד להגנת הסביבה לכלול בהצעת החוק הזאת גם את אופן השימוש בתוצר של החומר הממוחזר.

עופר בר-און: כלומר כאשר המציאו מנגנון שעיקרו הוא יצירת מחזור של צמיגים- -

גאלב מג'אדלה: למה אתה מסבך את הדברים?

גאלב מג'אדלה: אנחנו צריכים לפשט לא לסבך.

גאלב מג'אדלה: אתם מבקשים ללכת למכרזים ושהמדינה תשתמש בחומרים כחול-לבן כי המדינה רוצה למחזר.

גאלב מג'אדלה: קלעתי לדעתך?

עופר בר-און: קלעת בול.

גאלב מג'אדלה: מה אומר המשרד להגנת הסביבה?

גאלב מג'אדלה: המדינה רוצה למחזר, אז אולי גם היא תעזור לממחזרים.

אלעד עמיחי: עקרונית אנחנו תומכים בהעדפה למוצרים ממוחזרים במכרזים ממשלתיים.

גאלב מג'אדלה: אז אתה אומר שהמדינה שמבקשת שנמחזר תשתמש בחומרים הממוחזרים ותסייע לאלה שממחזרים כדי לעודד אותם.

גאלב מג'אדלה: מה אומר משרד המשפטים?

דנה נויפלד: זה שינוי חוק שלא דובר עליו פה.

דנה נויפלד: זה שינוי של חוק אחר, וזה כרגע לא עומד על הפרק.

דנה נויפלד: בתור עיקרון של העדפה, זה בסדר.

דנה נויפלד: אבל אני לא יכולה להביע עמדה בנושא של שינוי חוק עקיף.

גאלב מג'אדלה: מה אומר משרד האוצר?

גאלב מג'אדלה: זה פוגע בכיס של המדינה?

נטשה אפשטיין: כמובן.

נטשה אפשטיין: חוק חובת המכרזים קובע לתת העדפה למוצרים - -

גאלב מג'אדלה: כחול-לבן.

נטשה אפשטיין: זה לא קשור לכחול-לבן.

גאלב מג'אדלה: זה לא כחול-לבן?

גאלב מג'אדלה: אנחנו מייצרים פה.

נטשה אפשטיין: קודם כל, כחול-לבן כבר יש בחוק חובת המכרזים.

נטשה אפשטיין: הם מבקשים לתת העדפה לשימוש בתוצרי המחזור של הצמיגים, כמו אספלט למשל.

נטשה אפשטיין: האוצר מתנגד לזה, לא משום שאנחנו מתנגדים לשימוש בתוצרים ממוחזרים- -

גאלב מג'אדלה: אתם מתנגדים פרוצדורלית.

נטשה אפשטיין: לא.

נטשה אפשטיין: אנחנו עוד לא יודעים איך השוק הזה יפעל.

נטשה אפשטיין: יכול להיות שלא יהיה שום צורך.

נטשה אפשטיין: אם יהיה כשל שוק, ויהיה צורך לתמוך בשימוש בתוצרים האלה- -

גאלב מג'אדלה: תודה רבה.

גאלב מג'אדלה: מה אומר אדם, טבע ודין?

לינור אריאלי: עקרונית אנחנו בעד הכנסת תיקון לחוק חובת מכרזים ובעד העדפת חומרים ממוחזרים.

לינור אריאלי: אנחנו מתנגדים להכנסה במסגרת החוק הזה מכמה סיבות- -

גאלב מג'אדלה: לא צריך להסביר.

גאלב מג'אדלה: כשנדון בזה נשמע את הסיבות.

בני שטורם: זה נשמע מוזר.

בני שטורם: אנשים שכל כך רוצים למחזר ולדאוג לנקיון המדינה והמשרד הממשלתי, לא חושבים שיש קשר ישיר- -

לינור אריאלי: - - -

קריאות: - - -

בני שטורם: זאת המסגרת, ואם רוצים שהחוק הזה יצליח – ואני מניח שכולם רוצים כי זאת עובדה קיימת – לא יכול להיות שמישהו יגיד "אם יהיה כשל".

בני שטורם: כשל זה על ראשינו.

בני שטורם: מי שיודע, קרא את הסעיפים ורואה את העונשין, זה לא הגיוני שלא נוכל להשתמש במוצרי מחזור.

בני שטורם: רק אז אכן החוק הזה יצליח.

גאלב מג'אדלה: האמן לי שהבנתי.

דב חנין: יירשם לזכותה של הוועדה, לזכותך ולזכותו של חבר הכנסת נודלמן שבוועדה הזאת אנחנו עומדים לעשות צעד חשוב והיסטורי בתחום מחזור הצמיגים והטיפול בהם.

דב חנין: כדי להשלים את המהלך הזה חשוב לתת גם מנגנון שיאפשר לקלוט את תוצרי הצמיגים האלה- -

גאלב מג'אדלה: אז אתה בעד.

דב חנין: אני מציע הצעה מעשית.

דב חנין: עקרונית אני בעד.

דב חנין: אני מציע להשלים היום את כל החוק, ונקיים עוד ישיבה אחת בעוד שבוע, שעד אז אפשר יהיה לשבת עם משרדי הממשלה ולהגיע לסיכום של העניין הזה.

גאלב מג'אדלה: תודה רבה, רעיון טוב.

אורי טל: רציתי להוסיף שב-19 מדינות בארצות-הברית המדינה מעניקה תמריצים כלכליים: המדינה קונה או נותנת הנחה של 5%-10% או העדפה למוצרים שלייצורם השתמשו בתוצרי מחזור.

אלעד עמיחי: למיטב ידיעתי, חבר הכנסת מלכיאור הציע הצעה לתיקון חוק חובת מכרזים לכלל הנושאים שקשורים לחומרים ממוחזרים, לאו דווקא צמיגים, ואנחנו תמכנו בעניין.

גאלב מג'אדלה: איפה היא נמצאת היום?

קריאה: עוד לא עלתה לטרומית אפילו.

דנה נויפלד: גם אם אין מחלוקת לעניין החשיבות לעודד את השימוש במוצרים ממוחזרים, זאת לא הפלטפורמה לעשות את זה.

דנה נויפלד: יש פה השלכות רוחב והרבה נושאים שהמדינה רוצה לקדם, והיא לא כל פעם משנה את החוק ספציפית בחקיקה אחרת.

דנה נויפלד: לכן זה נושא שאפשר לבחון אותו.

דנה נויפלד: יידרש עיון בהשלכות כלכליות.

דנה נויפלד: לבדוק מה ההשלכות בנושאים אחרים ייקח קצת יותר זמן.

דנה נויפלד: לפתוח את הנושא אין בעיה.

נטשה אפשטיין: אם את רוצה לעודד מחזור צריך לבחון את כלל הנושאים ולא לשנות את החוק.

בני שטורם: יש כבר תאריך לתחולת חוק.

בני שטורם: זה לא שמישהו רוצה לגנוב זמן ונותן שבוע.

בני שטורם: אז נעשה פגישה ברשותך בעוד שבועיים, כי תחולת החוק היא ב-1 ביולי 2007.

בני שטורם: זה לא שאנחנו רוצים למשוך זמן.

נטשה אפשטיין: אף אחד לא אמר שהמנגנון הזה לא יפעל מעצמו.

בני שטורם: הוא לא יפעל מעצמו, גברתי.

גאלב מג'אדלה: סליח, אתם כבר מקיימים את הדיון הבא.

גאלב מג'אדלה: אם נאשר את החוק כמות שהוא ונבקש מהשר שיביא את התקנות, שזה יהיה בתקנה.

קריאות: שר האוצר.

גאלב מג'אדלה: אני לא אמרתי איזה שר.

גאלב מג'אדלה: אני לא עושה את חלוקת העבודה בין הממשלה.

גאלב מג'אדלה: אמרתי "השר".

עידו בן יצחק: עקרונית אלה באמת תקנות ששר האוצר מטפל בהן באישור ועדת חוקה.

גאלב מג'אדלה: לא חשוב מאיפה.

עידו בן יצחק: הוועדה, כמובן, סוברנית להחליט כך.

עידו בן יצחק: השאלה היא האם הממשלה תסכים לעניין כזה או לא.

גאלב מג'אדלה: אני מנסה לא לעשות את השיקולים של האוצר ולא שיקולים משפטיים, אלא את השיקולים של הוועדה.

גאלב מג'אדלה: אם אנחנו מאשרים את החוק היום נבקש מהשר להגנת הסביבה בהסכמת שר האוצר שיהיו בתקנות האלה ההצעה שלכם.

דב חנין: העדפת טובין ממוחזרים.

גאלב מג'אדלה: משפטית זה בסדר?

גאלב מג'אדלה: קיים דבר כזה או שאנחנו ממציאים את הגלגל?

עידו בן יצחק: הדברים האלה מוסדרים לפי חוק חובת המכרזים- -

הדס פיקסלר: זה יהיה תקנות מכוח חוק חובת המכרזים.

עידו בן יצחק: נכון.

עידו בן יצחק: השאלה היא אם אנחנו נתקן במסגרת הזאת את חוק חובת המכרזים – בכל מקרה תקנות מהסוג הזה הן לא תקנות של השר להגנת הסביבה, ואפילו לא של שר האוצר.

עידו בן יצחק: לדעתי, הממשלה מתקינה תקנות בעניין הזה- -

נטשה אפשטיין: לדעתי, זה שר האוצר.

גאלב מג'אדלה: אני שואל כי נניח שאישרנו היום, זה לא תלוי בנו.

גאלב מג'אדלה: יש עוד גורמים שזה תלוי בהם- -

בני שטורם: אבל הכנסת סוברנית להחליט, והכנסת צריכה להיות לטובת הציבור.

גאלב מג'אדלה: אני מסכים אתך.

גאלב מג'אדלה: אבל לא הוועדה הזאת.

גאלב מג'אדלה: יגידו לך שזאת ועדת כלכלה או ועדת חוקה- -

עידו בן יצחק: זאת ועדת כלכלה.

גאלב מג'אדלה: - - אני מנסה למזער את הנזק ולהביא אותם למגרש הזה עד כמה שאפשר, בתקנה.

בני שטורם: אדוני אמר שהוא רוצה להוביל על פני ועדת כלכלה וועדות אחרות שילמדו מאתנו.

גאלב מג'אדלה: אני רוצה להסביר.

גאלב מג'אדלה: אנחנו מקבלים את הרעיון שלכם, אבל אם אנחנו עושים אותו כאן זה לא יהיה נכון.

גאלב מג'אדלה: אם נכניס אותו במסגרת התקנות הממשלה תביא את התקנה, ואנחנו נאשר אותה, ולא חשוב מי כרגע בממשלה.

גאלב מג'אדלה: לכן לביצוע יותר סביר תקנה מאשר חקיקה.

עופר בר-און: כל הנושאים שאנחנו דנים בהם בעניין מחזור זה לב לבו של העניין.

גאלב מג'אדלה: אני מסכים אתך- -

עופר בר-און: יצרנו חומר ממוחזר, ערמות של צמיגים- -

קריאות: - - -

דב חנין: הצעה לסדר.

דב חנין: אולי נקבל בשלב זה החלטה עקרונית של הוועדה, שהוועדה מעדיפה ליצור מנגנון של העדפת טובין ממוחזרים בתחום הצמיגים.

דב חנין: נטיל על כל הגורמים הרלוונטיים שיושבים סביב השולחן להגיע בעוד שבועיים עם איזושהי הצעה או רעיון.

דב חנין: יכול להיות שהרעיון הזה יהיה אפשרי, פשוט עכשיו אנחנו יושבים בלחץ זמן- -

גאלב מג'אדלה: קודם כל, נאשר את החוק.

עידו בן יצחק: אני צריך להגיד כמה דברים לגבי 3ב.

גאלב מג'אדלה: אנחנו מאשרים את החוק, כפי שהקראנו אותו ואישרנו סעיף-סעיף.

גאלב מג'אדלה: מי בעד?

גאלב מג'אדלה: מי נגד?

גאלב מג'אדלה: מי נמנע?

גאלב מג'אדלה: מאושר פה אחד.

גאלב מג'אדלה: לגבי המחלוקת שהייתה בעניין החוזים בסעיף 3, שעידו רצה להתייחס אליו, אני שקלתי ושמעתי, ובאו אליי יבואני הרכב ואמרו שהם דיברו עם אליאנס, עם יבואני הצמיגים ועם השר להגנת הסביבה, והם יכולים לחיות עם החלוקה שעשינו בדיון הקודם.

גאלב מג'אדלה: עם כל הכבוד אנחנו לא מתעסקים עם המספרים.

גאלב מג'אדלה: זה לא תפקידנו לעסוק בחלוקת הנטל ובחלוקת הרווחים וביחסי הגומלין בין הגורמים.

גאלב מג'אדלה: יכול להיות שמהתחלה היינו צריכים להיכנס לזה במהות.

גאלב מג'אדלה: לכן נמנעתי היום מלהתייחס לזה, גם אמרתי את זה לעידו: זה לא התפקיד שלנו, זה לא ראוי, אנחנו לא צריכים להיכנס למסלול הזה.

גאלב מג'אדלה: זאת תשובה שהתחייבתי לכם ונתתי אותה.

גאלב מג'אדלה: אני מציע לאשר את הצעתו של חבר הכנסת דב חנין.

גאלב מג'אדלה: קחו שבועיים בלי קשר לחוק, הוא אושר.

גאלב מג'אדלה: משרדי הממשלה השונים יקיימו התייעצות עם עידו, איך אנחנו יכולים להבטיח את הדבר הזה כחלק מהחוק.

גאלב מג'אדלה: אתם רוצים בתקנה?

גאלב מג'אדלה: אין בעיה.

גאלב מג'אדלה: אתם רוצים בחקיקה, ולאחר התייעצות הגעתם למסקנה שאפשר בחקיקה- -

נטשה אפשטיין: אנחנו נשמח להתייעץ, אבל מדובר בחוק שבאחריות שר האוצר, והוא לא שייך לוועדה הזאת.

נטשה אפשטיין: אז נרחיב את השינוי שלו בשלב הזה כי אנחנו חושבים שהשוק הזה- - -.

דב חנין: אבל צמיגים הם באחריות הוועדה הזאת.

גאלב מג'אדלה: נטשה, אנחנו לא ביקשנו הסבר עכשיו.

גאלב מג'אדלה: מוסכמת על דעת הוועדה ההצעה שניתן העדפה לכחול-לבן כדי לקדם את המחזור.

בני שטורם: של צמיגים.

בני שטורם: כי הם מדברים על כל העולם.

בני שטורם: צמיגים, גברתי.

נטשה אפשטיין: אבל אנחנו מתנגדים כרגע לעודד את השוק של מחזור הצמיגים - -

דב חנין: אז תשקלו מחדש את עמדתכם.

גאלב מג'אדלה: אנחנו רוצים לעודד את הגורמים הממחזרים כדי שלמוצרים שלהם יהיה שוק וישתמשו בהם כדי שהחוק יצליח, ובסופו של דבר לטובת החברה.

גאלב מג'אדלה: אם אתם יכולים לעשות את זה בהתייעצות היועץ המשפטי של הוועדה, בתקנה, אנחנו נשמח מאוד; אם תוכלו לעשות את זה בחקיקה בוועדה אחרת, וזה יבוא אלינו אחר-כך מוגמר, אנחנו נשמח עוד יותר, אין לנו בעיה.

גאלב מג'אדלה: אנחנו רוצים לקדם את הרעיון הזה שלמוצרים של מחזור יהיה שימוש ושוק.

נטשה אפשטיין: אנחנו נתייעץ.

גאלב מג'אדלה: בעוד שבועיים אנחנו רוצים לשמוע תשובה בעניין הזה ממשרד האוצר, ממשרד המשפטים, מהמשרד להגנת הסביבה ומהיועץ המשפטי שלנו.

אילן דיבון: עד היום אין אף מפעל מחזור, ולכן עד היום אין אף מוצר.

אילן דיבון: לכן אנחנו מדברים על ביצה שאולי בעוד כמה שנים יטילו אותה.

אילן דיבון: אז כבר להתווכח היום עד כמה- - -?

אילן דיבון: אין היום אף מפעל מחזור.

אילן דיבון: יש שני מפעלים שמדברים עליהם, יש מקום שלישי - -

גאלב מג'אדלה: מה אכפת לך לתת להם אופטימיות, עידוד ובשורה?

הרן לבאות: למה אתה רוצה להתערב במקום שייתכן שאתה לא צריך בכלל להתערב?

הרן לבאות: אתה בעצמך אמרת קודם שאתה לא שש להתערב במקום שלא צריך את ההתערבות שלך.

הרן לבאות: עכשיו אתה בעצם אומר שאתה רוצה לעודד אותם, כשאתה לא יודע אם הם צריכים.

גאלב מג'אדלה: אני לא רוצה לעודד אותם.

גאלב מג'אדלה: אני רוצה לעודד את החוק להצליח לטובת הציבור.

קריאות: - - -

גאלב מג'אדלה: לנו יש לא רק ריאות, אלא גם לב.

גאלב מג'אדלה: אצלכם יש רק ריאות, אין לב.

גאלב מג'אדלה: זאת הבעיה שלכם באוצר.

גאלב מג'אדלה: אני רוצה לעודד חוק להצליח כי הוא לטובת הציבור מבחינת איכות הסביבה- -

הרן לבאות: גם אני.

גאלב מג'אדלה: - - מה אכפת לי אם אני מעודד אוכלוסייה שגורמת לחוק הזה להצליח, והוא הולך לטובת האוכלוסייה?

גאלב מג'אדלה: איפה הבעיה?

גאלב מג'אדלה: אני לא בבעיה.

הרן לבאות: ראוי לבחון, זה נכון.

הרן לבאות: אבל כמו שאמרו השוק הזה עוד לא קיים.

הרן לבאות: כשאתה מכניס משהו לחוק חובת המכרזים המשמעות שלו היא שאתה מקבל מוצר שיכול להיות באיכות נמוכה יותר ובמחיר גבוה יותר, רק מטעם מסוים אחד שאתה התחלת לתווך.

הרן לבאות: את הדברים האלה צריך לבחון- -

גאלב מג'אדלה: איפה הפיקוח?

הרן לבאות: אתה שאלת אותי למה.

הרן לבאות: נתתי לך טיעון ברור למה.

גאלב מג'אדלה: טיעון לא מקובל.

גאלב מג'אדלה: אני רוצה איכות טובה במחיר סביר ולעודד אותם.

גאלב מג'אדלה: מי אמר שאם אני מעודד עושים איכות לא טובה במחיר לא סביר?

הרן לבאות: אני אגיד לך מה אומר - - - בחוק חובת המכרזים.

הרן לבאות: לפעמים אם נתת לו משקל בוועדה יכול להיות שגרמת – בלי סיבה טובה כי יכול להיות שהשוק הזה יעמוד במבחן בלי התערבות – לכך שהמדינה או כל מי שמשתמש בחוק וקונה, קונה מוצר באיכות נמוכה ממה שהוא יכול היה לקנות במחיר גבוה ממה שהוא יכול היה לשלם, רק מהטעם של מחזור צמיגים.

הרן לבאות: זה ראוי לבחינה, אני לא אומר שלא, אבל צריך לבדוק.

גאלב מג'אדלה: לכן אמרנו לבחור איך אפשר, כי אחרת יכולנו להביא נוסח ולאשר אותו.

הרן לבאות: בחכמה רבה, לא עשיתם את זה.

גאלב מג'אדלה: לכן קלענו לדעת חכמים.

גאלב מג'אדלה: לדעתך.

עופר בר-און: חבל שהחבר מהאוצר לא כל כך מכיר את העובדות וצריך ללמוד אותן.

עופר בר-און: העובדות הן מאוד פשוטות: הוועדה מבקשת למחזר 45 אלף טון צמיגים בשנה, והביקוש בארץ לחומר ממוחזר הוא 3,000 טון בשנה.

עופר בר-און: מה נעשה עם 42 אלף טון בשנה, לדעתך?

הרן לבאות: - - - יש הרבה אמצעים.

קריאות: - - -

גאלב מג'אדלה: הרן, אני קיבלתי מוטיבציה ללכת על חוק כזה.

נטשה אפשטיין: כמו שאמרנו, נבחן ונחזור בעוד שבועיים.

גאלב מג'אדלה: רק ביום ראשון התנגדתם לאקדמיה ללשון הערבית.

גאלב מג'אדלה: לכן אני אומר לכם שאין לכם לב.

גאלב מג'אדלה: באים אליכם בהצעה להקים אקדמיה ללשון ערבית בעלות של 5 מיליון שקלים בסך-הכול; במקום לברך את חבר הכנסת הזה שהתעורר אחרי 60 שנה, ומביא בשורה ל-1.25 מיליון אזרחים ולהלבין את פניה של המדינה שעד היום לא הביאה את הלשון הערבית לשפה הרשמית במדינת ישראל, אתם התנגדתם.

יוסף נעים: אין גם אף תעודת אחריות בערבית.

יוסף נעים: זה מחוץ לחוק.

גאלב מג'אדלה: ההסבר שלו נכון.

גאלב מג'אדלה: אבל זה לא אומר שהעניין שלנו לא נכון.

גאלב מג'אדלה: אני אבחן את זה עם יושב ראש ועדת הכלכלה משה כחלון ועם יושב ראש ועדת החוקה מנחם בן ששון.

גאלב מג'אדלה: נביא שלושתנו הצעת חוק יחד עם חברי כנסת נוספים.

גאלב מג'אדלה: זה לא שגרתי.

גאלב מג'אדלה: אנחנו רוצים שהחוק יצליח, כי אין ספק שזה לטובת החברה הישראלית.

גאלב מג'אדלה: איך זה יכול להצליח אם אנחנו צורכים 6,000 טון ומייצרים 40 אלף טון?

גאלב מג'אדלה: איך נצליח?

גאלב מג'אדלה: צריכים לחפש משהו מקורי.

גאלב מג'אדלה: נעשה הכול כדי לא לפגוע באחרים וכדי שתהיה איכות טובה ובמחיר סביר.

גאלב מג'אדלה: זה אפשרי, זה בידנו, זה לא מעשה שמים.

עידו בן יצחק: אנחנו לא פותחים את סעיף 3ב, ואני רוצה לשמוע שזה מקובל.

גאלב מג'אדלה: אני ביקשתי מיבואני הרכב לשוחח עם כל הגורמים הנוגעים בדבר כי לא הרגשתי טוב בנוגע לעניין.

גאלב מג'אדלה: קודם כל, הם לא היו בעניין, הכנסנו אותם לעניין; אחר-כך הם אמרו שהם יהיו 20%; אחר כך ביקשנו מהם לעשות עבודה שעלתה 60 אלף שקל, והם הניחו אותה על השולחן; אחר-כך הטלנו עליהם 30%.

גאלב מג'אדלה: לכן הם הגיעו להסכמה גם עם היצרנים וגם עם היבואנים של הצמיגים, וגם עם המשרד להגנת הסביבה ש-30% שהוטלו עליהם מקובל עליהם, והם יכולים לחיות עם זה.

גאלב מג'אדלה: לכן לא פתחתי את זה.

עידו בן יצחק: אני רק רוצה לשמוע שזה מקובל עליהם.

עופר בר-און: מקובל.

גאלב מג'אדלה: לי היה חשוב שהחוק הזה ייצא לדרך.

גאלב מג'אדלה: בעוד 4 שנים כשזה יצליח נוכל לעשות כל מיני תיקונים כאן, תמיד הדלת פתוחה.

גאלב מג'אדלה: לכן לא ראיתי מקום לוויכוחים האלה.

גאלב מג'אדלה: זאת פעם ראשונה שאני רוצה להודות לכל הגורמים – גם הכלכליים-משקיים וגם הממשלתיים – שאנחנו הצלחנו בפרק זמן קצר - ונודלמן בוודאי מופתע לטובה כי הוא חשב שהחוק הזה יתחיל להיות מגולגל רק בשנת 2007, לא מחוקק.

מיכאל נודלמן: אחרי הניסיון שלי אני באמת מופתע.

גאלב מג'אדלה: אני מודה לחברי הכנסת שתרמו את תרומתם ולכל הגורמים שהשתתפו בקביעות בכל הדיונים.

גאלב מג'אדלה: אני מודה גם לעידו שליווה את הוועדה.

גאלב מג'אדלה: אני מקווה שניתן יד ונשלב ידיים כדי שנצליח.

גאלב מג'אדלה: לצוות הוועדה ולכולם, תודה רבה.

גאלב מג'אדלה: הישיבה נעולה.